title: 2007/440/ES: Sklep Komisije z dne 25. junija 2007 o razveljavitvi Odločbe 2005/704/ES o sprejetju zaveze, ponujene v zvezi s protidampinškim postopkom glede uvoza določenih vrst magnezitne opeke s poreklom iz Ljudske republike Kitajske

text:
               26.6.2007

               SL

               Uradni list Evropske unije

               L 164/32

      SKLEP KOMISIJE

   z dne 25. junija 2007
   o razveljavitvi Odločbe 2005/704/ES o sprejetju zaveze, ponujene v zvezi s protidampinškim postopkom glede uvoza določenih vrst magnezitne opeke s poreklom iz Ljudske republike Kitajske
   (2007/440/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“) in zlasti členov 8 in 9 Uredbe,
   po posvetovanju s svetovalnim odborom,
   ob upoštevanju naslednjega:
   A.   OBSTOJEČI UKREPI

               (1)

               Svet je oktobra 2005 z Uredbo (ES) št. 1659/2005 (2) uvedel dokončno protidampinško dajatev na uvoz določenih vrst magnezitne opeke s poreklom iz Ljudske republike Kitajske („zadevni izdelek“).

               (2)

               Komisija je z Odločbo 2005/704/ES (3) sprejela cenovno zavezo, ki jo je ponudila družba Yingkou Qinghua Refractories Co. Ltd, („družba“).

         B.   KRŠITVE ZAVEZE
   1.   Zaveza
   (a)   Obveznosti družbe glede zaveze

               (3)

               Družba se je s podpisom zaveze med drugim strinjala, da zadevnega izdelka v Evropsko skupnost ne bo prodajala pod določenimi najnižjimi uvoznimi cenami („NUC“) iz zaveze.

               (4)

               Zaveza družbo obvezuje, da Komisiji v obliki četrtletnega poročila predloži redne in podrobne informacije o svoji prodaji zadevnega izdelka v Evropsko skupnost.

               (5)

               Za zagotovitev skladnosti z zavezo se je družba tudi zavezala, da bo dovolila preveritvene obiske na kraju samem v svojih prostorih za preverjanje točnosti in verodostojnosti predloženih podatkov v navedenih četrtletnih poročilih in da bo predložila vse za Komisijo pomembne informacije.

         (b)   Druge določbe zaveze

               (6)

               Kakor je določeno v zavezi, sprejetje zaveze s strani Evropske komisije temelji tudi na zaupanju, vsako dejanje, ki bi to zaupanje Evropske komisije zlorabilo, pa bo imelo za posledico takojšen umik zaveze.

               (7)

               Kakor je določeno v zavezi, lahko vse spremembe med okoliščinami, nastalimi med izvajanjem zaveze, in okoliščinami ob sprejetju zaveze, ki so bile bistvene za odločitev o sprejetju zaveze, povzročijo, da Evropska komisija umakne zavezo.

         2.   Preveritveni obisk v prostorih družbe

               (8)

               V zvezi s tem je bil opravljen preveritveni obisk v prostorih družbe v Ljudski republiki Kitajski.

               (9)

               Dva dni pred preveritvenim obiskom je družba predložila popravljene različice poročil o zavezi za drugo in tretje četrtletje 2006. Predloženi popravki se med drugim nanašajo na podaljšanje roka plačila za pet transakcij. Zaradi te časovne prilagoditve plačila so se cene znižale pod NUC.

               (10)

               S preveritvenim obiskom je bila ugotovljena tudi sprememba vzorca trgovanja v Evropski skupnosti po uvedbi protidampinških ukrepov. V obdobju preiskave, ki je privedla do uvedbe obstoječih ukrepov, je družba v Skupnost prodajala izključno zadevni izdelek. Po uvedbi ukrepov pa je začela svojim strankam v Skupnosti prodajati tudi druge izdelke.

               (11)

               Takšna sprememba vzorca trgovanja vpliva na zavezo, saj predstavlja resno tveganje navzkrižne kompenzacije, to pomeni, da se lahko izdelek, ki ga zaveza ne zajema, prodaja po umetno nizkih cenah, da bi izravnal NUC za izdelek iz zaveze.

               (12)

               Da bi lahko natančneje preverili to domnevno kompenzacijo, je bila družba pozvana, da predloži izvode računov izdelka, ki ga zaveza ne zajema, izdanega za druge stranke v Evropski skupnosti in izven nje.

               (13)

               Družba je trdila, da analiza cen drugih izdelkov za opredelitev navzkrižne kompenzacije ni smiselna, saj se lahko količine in zadevne cene teh izdelkov od stranke do stranke razlikujejo. Za rešitev teh vprašanj je bila družba zaprošena, da predloži cenik, razčlenjen po različnih kakovostih in strankah, vendar pa je družba to zavrnila, češ da gre za zaupne informacije o izdelkih, ki jih ukrepi ne zadevajo.

               (14)

               Nazadnje je družba predložila izvode petih računov za izdelke, ki jih zaveza ne zajema, izdane v letih 2005 in 2006. En račun je bil izdan stranki, ki je hkrati kupovala izdelek, zajet v zavezo, drugi pa stranki v Skupnosti, ki zadevnega izdelka ni kupovala od družbe. Ostali računi so bili izdani strankam zunaj Skupnosti.

               (15)

               Ob upoštevanju različnih kakovosti izdelkov, ki jih je kupilo teh pet strank, je bilo ugotovljeno, da je bila cena, zaračunana stranki v Skupnosti, ki je kupovala tudi v zavezo zajet izdelek, znatno nižja od cene, zaračunane za podobno kakovost drugim strankam v Skupnosti, ki niso kupovale izdelka, zajetega v zavezo. Podobne razlike v ceni so bile ugotovljene tudi za druge stranke zunaj Skupnosti. Ta politika določanja cen zato jasno kaže, da je do navzkrižne kompenzacije dejansko prišlo.

         3.   Razlogi za umik sprejetja zaveze

               (16)

               Kot je navedeno v uvodni izjavi 9, obveznost družbe, da spoštuje NUC za celotno prodajo izdelka, zajetega v zavezo, ni bila izpolnjena.

               (17)

               Poleg tega je sprememba vzorca trgovanja po uvedbi ukrepov povzročila znatno tveganje navzkrižne kompenzacije, zaradi česar Komisija ne more več učinkovito spremljati zaveze in je zato nesmiselna.

               (18)

               Očitno je ta sprememba vzorca trgovanja družbi omogočila, da strankam v Skupnosti ponudi nadomestilo za prodajo po NUC, in sicer z umetno določenimi nizkimi cenami za izdelek, ki ga zaveza ne zajema.

               (19)

               Ta sprememba vzorca trgovanja se šteje za bistveno spremembo okoliščine glede na okoliščine ob sprejetju zaveze, in zato je treba ob upoštevanju ugotovitev iz uvodnih izjav 10 do 12 zavezo umakniti.

               (20)

               Ker je družba zavrnila predložitev cenikov za izdelke, ki jih zaveza ne zajema, je kršila obveznost zagotovitve pomembnih informacij v skladu s členom 8(7) osnovne uredbe in določbe zaveze.

               (21)

               Zaradi nepripravljenosti predložitve teh cenikov je družba izgubila zaupanje Komisije, na katerem je temeljilo sprejetje zaveze.

         4.   Pisna stališča
   (a)   Sorazmernost

               (22)

               Družba je priznala kršitev cenovne zaveze. Vendar pa je trdila, da so bile prodajne cene vseh drugih transakcij popolnoma v skladu z NUC. Trdili so še, da končna cena ni bila znatno nižja od NUC. Po njihovem mnenju je zato umik zaveze nesorazmeren s kršitvijo.

               (23)

               V zvezi s sorazmernostjo je treba poudariti, da se je družba z zavezo obvezala, da bo neto prodajna cena celotne prodaje, ki jo zaveza zajema, enaka kot v zavezi določena najnižja uvozna cena ali višja od nje.

               (24)

               Osnovna uredba prav tako neposredno ali posredno ne zahteva, da mora biti kršitev zaveze povezana z najnižjim odstotkom prodaje ali najnižjim odstotkom NUC.

               (25)

               Ta pristop je potrdila tudi sodna praksa Sodišča prve stopnje, ki je odločilo, da vsakršna kršitev katerih koli zavez upravičuje umik sprejetja zaveze (4).

               (26)

               Zato utemeljitve, ki jih je predložila družba v zvezi s sorazmernostjo, ne spremenijo stališča Komisije, da je bila zaveza kršena in da je umik zaveze primeren odziv na kršitev.

         (b)   Sprememba vzorca trgovanja

               (27)

               Družba je v zvezi s spremembo vzorca trgovanja trdila, da ga ni spremenila z namenom, da bi strankam v Skupnosti kot nadomestilo za NUC ponudila umetno določene nizke cene za izdelek, ki ga zaveza ne zajema.

               (28)

               Trdilo se je, da je družba zaradi povišanja cene, ki ga je povzročila uvedba protidampinških ukrepov, in posledičnega zmanjšanja prodaje zadevnega izdelka v EU razvila nove izdelke, ki jih ukrepi ne zajemajo, da bi lahko ohranila trgovino v Skupnosti.

               (29)

               V odgovor na te utemeljitve je treba poudariti, da pomeni sprememba vzorca trgovanja kot takega resno tveganje navzkrižne kompenzacije ne glede na razlog zanjo. Ustaljena praksa Komisije je, da ne sprejme cenovnih zavez, če je tveganje navzkrižne kompenzacije veliko. Če pa pride do take spremembe vzorca trgovanja v času uporabe zaveze, je sprememba sama po sebi za Komisijo zadosten razlog, da umakne zavezo, saj je učinkovito spremljanje zaveze nemogoče, ne glede na to, ali je do navzkrižne kompenzacije prišlo ali ne.

               (30)

               Zato utemeljitve družbe v zvezi s tem ne spremenijo stališča Komisije, da je sprememba vzorca trgovanja povzročila znatno tveganje navzkrižne kompenzacije.

         (c)   Shema navzkrižne kompenzacije

               (31)

               Družba je trudi trdila, da je smiselna strategija in običajna poslovna praksa ponuditi ugodne cene pri prodiranju na trg z novim izdelkom in da zato ni mogoče skleniti, da je do kompenzacije prišlo, zlasti ker obseg prodaje novega izdelka niti najmanj ni zadoščal za popolno nadomestilo izgube prodaje izdelka, ki ga zaveza zajema.

               (32)

               Treba je poudariti, da je bila ugodna cene ponujena le stranki, ki je kupovala tako izdelek, ki ga zaveza zajema, kot druge izdelke. Drugi stranki v EU, ki izdelka, ki ga zaveza zajema, ni kupovala, pa ta ugodna cena ni bila ponujena. Zato zelo visoka cena, zaračunana drugi stranki v EU za podobno kakovost, izpodbija to utemeljitev in podkrepljuje utemeljitev o pojavu navzkrižne kompenzacije.

               (33)

               V zvezi z vprašanjem pomembnosti in sorazmernosti kršitve je treba poudariti, da Komisiji pri ugotavljanju, ali je prišlo do navzkrižne kompenzacije ali ne, ni treba dokazovati, da je bil padec prodaje zadevnega izdelka nadomestilo za ustrezno povečanje prodaje novih izdelkov.

         (d)   Informacije, ki jih je treba zagotoviti

               (34)

               Družba je prav tako zanikala, da je zavrnila predložitev cenika za izdelke, ki jih zaveza ne zajema, in trdila, da nima splošnega cenika, ker se za različne stranke v različnih regijah uporabljajo različne cene.

               (35)

               V odgovor na te trditve je treba spomniti, da je bila družba pozvana, da predloži razpoložljive cenike, da bi se izognila temu problemu, česar pa ni želela storiti, saj naj bi šlo za zaupne informacije o izdelkih, ki jih zaveza ne zajema.

               (36)

               Zato utemeljitve družbe v zvezi s tem ne spremenijo stališča Komisije, da je družba kršila obvezo iz člena 8(7) osnovne uredbe, ker ni dovolila preveritev koristnih informacij.

         C.   RAZVELJAVITEV ODLOČBE 2005/704/ES

               (37)

               Glede na zgoraj navedeno je treba umakniti sprejetje zaveze in razveljaviti Odločbo 2005/704/ES. Zato velja za uvoz zadevnega izdelka družbe dokončna protidampinška dajatev, uvedena s členom 1(2) Uredbe (ES) št. 1659/2005 –

         SKLENILA:
   Člen 1
   Odločba 2005/704/ES se razveljavi.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 25. junija 2007

            Za Komisijo

         Peter MANDELSON

            Član Komisije

      (1)  UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

      (2)  UL L 267, 12.10.2005, str. 1.

      (3)  UL L 267, 12.10.2005, str. 27.

      (4)  V zvezi s tem glej zadevo T-51/96 Miwon Co. Ltd. proti Svetu [PSES 2000, str. II-1841] odstavek 52. Zadeva T-340/99 Arne Mathisen AS. proti Svetu [PSES 2002, str. II-2905] odstavek 80.


title: Sklep Sveta 2012/170/SZVP z dne 23. marca 2012 o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije

text:
               24.3.2012

               SL

               Uradni list Evropske unije

               L 87/92

         SKLEP SVETA 2012/170/SZVP
   z dne 23. marca 2012
   o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 27. septembra 2010 sprejel Sklep 2010/573/SZVP (1).

               (2)

               Da bi spodbudili napredek pri doseganju politične rešitve pridnestrskega spora in ponovni vzpostavitvi prostega pretoka oseb prek administrativne mejne črte pridnestrske regije, bi bilo treba začasno prekinitev izvajanja omejevalnih ukrepov v zvezi s Prilogo I k Sklepu 2010/573/SZVP podaljšati do 30. septembra 2012. Svet bi moral ob koncu tega obdobja te omejevalne ukrepe ponovno pregledati in pri tem upoštevati razvoj dogodkov na navedenih področjih.

               (3)

               Da bi spodbudili napredek pri reševanju preostalih težav v zvezi s šolami, ki uporabljajo latinico, bi bilo treba začasno prekinitev izvajanja omejevalnih ukrepov v zvezi s Prilogo II k Sklepu 2010/573/SZVP podaljšati do 30. septembra 2012. Svet bi moral ob koncu tega obdobja te omejevalne ukrepe ponovno pregledati z namenom zagotovitve izpolnjevanja pogojev za učinkovito in trajno vzpostavitev normalnega delovanja šol v pridnestrski regiji, ki uporabljajo latinico, in sicer z odpravo ovir za njihovo registracijo s strani dejanskih pridnestrskih oblasti ter zagotovitvijo ustreznih pogojev delovanja za vse navedene šole ter trajnejšega ohranjanja takšnih pogojev delovanja.

               (4)

               Treba bi bilo posodobiti podatke o nekaterih osebah, uvrščenih na sezname v prilogah I in II k Sklepu 2010/573/SZVP.

               (5)

               Sklep 2010/573/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   V členu 4 Sklepa 2010/573/SZVP se odstavek 3 nadomesti z naslednjim:

      "3.   Izvajanje omejevalnih ukrepov iz tega sklepa se začasno prekine do 30. septembra 2012. Ob koncu tega obdobja Svet ponovno pregleda te omejevalne ukrepe."

   Člen 2
   1.   Priloga I k Sklepu 2010/573/SZVP se spremeni, kot je navedeno v Prilogi I k temu sklepu.
   2.   Priloga II k Sklepu 2010/573/SZVP se spremeni, kot je navedeno v Prilogi II k temu sklepu.
   Člen 3
   Ta sklep začne veljati na dan sprejetja.

      V Bruslju, 23. marca 2012

            Za Svet

            Predsednica

         C. ASHTON

      (1)  UL L 253, 28.9.2010, str. 54.

      PRILOGA I
      Vnosi za spodaj navedene osebe se nadomestijo z naslednjimi vnosi:

                  1.

                  SMIRNOV, Igor Nikolajevič, nekdanji "predsednik", rojen 23. oktobra 1941 v Habarovsku, Ruska federacija, ruski potni list št. 50No0337530.

                  2.

                  SMIRNOV, Vladimir Igorevič, sin osebe št. 1 in nekdanji "predsednik državnega carinskega odbora", rojen 3. aprila 1961 v Kupjansku, Harkovska oblast, ali Novi Kahovki, Hersonska oblast, Ukrajina, ruski potni list št. 50No00337016.

                  3.

                  HADZEJEV, Stanislav Galimovič, nekdanji "minister za obrambo", rojen 28. decembra 1941 v Čeljabinsku, Ruska federacija.

                  4.

                  ANTJUFEJEV, Vladimir Jurijevič, alias ŠEVTSOV, Vadim, nekdanji "minister za državno varnost", rojen leta 1951 v Novosibirsku, Ruska federacija, ruski potni list.

                  5.

                  KOROLJOV, Aleksander Ivanovič, nekdanji "podpredsednik", rojen 24. oktobra 1958 v Vroclavu, Poljska, ruski potni list.

                  6.

                  KRASNOSELSKI, Vadim Nikolajevič, nekdanji "minister za notranje zadeve", rojen 14. aprila 1970 v Dauriji, Zabajkalsko okrožje, Čitska oblast, Ruska federacija.

                  7.

                  ATAMANJUK, Vladimir, nekdanji "namestnik ministra za obrambo".

      PRILOGA II
      Vnosi za spodaj navedene osebe se nadomestijo z naslednjimi vnosi:

                  1.

                  MAZUR, Igor Leonidovič, nekdanji "načelnik državne uprave v okrožju Dubosar", rojen 29. januarja 1967 v Dubosarju, Republika Moldavija.

                  2.

                  PLATONOV, Jurij Mihajlovič, poznan kot Jurij PLATONOV, nekdanji "načelnik državne uprave v okrožju Ribnica in mestu Ribnica", rojen 16. januarja 1948 v Klimkovu, okrožje Podorsk, Novgorodska oblast, ruski potni list št. 51No0527002, ki ga je izdalo rusko veleposlaništvo v Kišinjevu 4. maja 2001.

                  3.

                  KOGUT, Večeslav Vasiljevič, nekdanji "načelnik državne uprave v Benderju", rojen 16. februarja 1950 v Tarakliji, okrožje Čadir-Lunga, Republika Moldavija.

                  4.

                  KOSTIRKO, Viktor Ivanovič, nekdanji "načelnik državne uprave v Tiraspolu", rojen 24. maja 1948 v Komsomolsku na Amure, Habarovski kraj, Ruska federacija.


title: Sklep Sveta 2008/918/SZVP z dne 8. decembra 2008 o začetku vojaške operacije Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atlanta)

text:
               9.12.2008

               SL

               Uradni list Evropske unije

               L 330/19

      SKLEP SVETA 2008/918/SZVP
   z dne 8. decembra 2008
   o začetku vojaške operacije Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atlanta)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 17(2) Pogodbe,
   ob upoštevanju Skupnega ukrepa Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) (operacija, imenovana „Atlanta“) in zlasti člena 6 Skupnega ukrepa,
   ob upoštevanju naslednjega:

               (1)

               Varnostni svet Združenih narodov (VSZN) je v Resoluciji št. 1814(2008) o razmerah v Somaliji, sprejeti 15. maja 2008, od držav in regionalnih organizacij zahteval, naj ob temeljitem medsebojnem usklajevanju sprejmejo ukrepe za zaščito ladij, ki prevažajo in dostavljajo humanitarno pomoč, namenjeno Somaliji, in ki so vključene v dejavnosti, ki so jih dovolili Združeni narodi.

               (2)

               VSZN je v Resoluciji št. 1816(2008) o razmerah v Somaliji, sprejeti 2. junija 2008, izrazil zaskrbljenost zaradi piratstva in oboroženih ropov, ki ogrožajo dostavo humanitarne pomoči Somaliji, varnost trgovskih morskih poti in mednarodno plovbo. VSZN je pozval zlasti države, ki želijo uporabljati trgovske morske poti pred somalsko obalo, naj v sodelovanju s somalsko prehodno zvezno vlado (PZV) okrepijo in uskladijo ukrepe za odvračanje od piratstva in oboroženih ropov na morju.

               (3)

               V Resoluciji št. 1838(2008) o razmerah v Somaliji, sprejeti 7. oktobra 2008, je VSZN pozdravil potekajoče načrtovanje morebitne pomorske vojaške operacije Evropske unije ter druge mednarodne in nacionalne pobude za izvajanje resolucij št. 1814(2008) in št. 1816(2008); VSZN je hkrati vse države, ki imajo za to potrebna sredstva, nemudoma pozval, da v skladu z Resolucijo št. 1816(2008) sodelujejo s PZV v boju proti piratstvu in oboroženim ropom na morju. Prav tako je nemudoma pozval vse države in regionalne organizacije da še naprej v skladu z Resolucijo št. 1814(2008) ukrepajo za zaščito pomorskih konvojev Svetovnega programa za hrano (SPH), saj so ti konvoji življenjskega pomena za dostavo humanitarne pomoči somalskemu prebivalstvu.

               (4)

               PZV je v pismu z dne 14. novembra 2008 generalnega sekretarja Združenih narodov v skladu z odstavkom 7 Resolucije št. 1816(2008) obvestila o ponudbi, ki jo je prejela.

               (5)

               Evropska unija se bo morda morala opreti tudi na poznejše resolucije VSZN o situaciji v Somaliji.

               (6)

               V skladu s členom 6 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izvajanju sklepov in ukrepov Evropske unije, ki zadevajo obrambo, ter zato ne sodeluje pri financiranju operacije –

         SKLENIL:
   Člen 1
   Odobrijo se operativni načrt in pravila o uporabi oboroženih sil za vojaško operacijo Evropske unije kot prispevek k odvračanju, preprečevanju in zatiranju piratstva in oboroženih ropov pred somalsko obalo (v nadaljnjem besedilu „operacija Atlanta“).
   Člen 2
   Operacija Atlanta se začne dne 8. decembra 2008.
   Člen 3
   Poveljnik operacije Atlanta se s takojšnim učinkom pooblasti za izdajo aktivacijskega ukaza (ACTORD) z namenom razmestitve sil in za začetek izvajanja misije.
   Člen 4
   Ta sklep začne učinkovati na dan sprejetja.
   Člen 5
   Ta sklep se objavi v Uradnem listu Evropske unije.

      V Bruslju, 8. decembra 2008

            Za Svet

            Predsednik

         B. KOUCHNER

      (1)  UL L 301, 12.11.2008, str. 33.


title: Sklep Sveta 2014/507/SZVP z dne 30. julija 2014 o spremembi Sklepa 2014/386/SZVP o omejitvah glede blaga s poreklom s Krima ali iz Sevastopola, kot odgovor na nezakonito priključitev Krima in Sevastopola

text:
               30.7.2014

               SL

               Uradni list Evropske unije

               L 226/20

         SKLEP SVETA 2014/507/SZVP
   z dne 30. julija 2014
   o spremembi Sklepa 2014/386/SZVP o omejitvah glede blaga s poreklom s Krima ali iz Sevastopola, kot odgovor na nezakonito priključitev Krima in Sevastopola
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 23. junija 2014 sprejel Sklep 2014/386/SZVP (1).

               (2)

               Svet meni, da bi bilo treba zaradi nezakonite priključitve Krima, ki še vedno traja, sprejeti dodatne ukrepe za omejitev trgovine s Krimom in Sevastopolom ter naložb na teh območjih.

               (3)

               Za izvajanje določenih ukrepov je potrebno nadaljnje ukrepanje Unije.

               (4)

               Sklep 2014/386/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2014/386/SZVP se spremeni:

               (1)

               Naslov se nadomesti z naslednjim:
               „Sklep Sveta 2014/386/SZVP z dne 23. junija 2014 o omejevalnih ukrepih v odgovor na nezakonito priključitev Krima in Sevastopola“.

               (2)

               Vstavijo se naslednji členi:
               „Člen 4a
               1.   Prepovedani so prodaja, dobava ali prenos ključne opreme in tehnologije za vzpostavljanje, pridobivanje ali razvijanje infrastrukturnih projektov v naslednjih sektorjih na Krimu in v Sevastopolu, in sicer s strani državljanov držav članic ali z ozemelj držav članic, ali uporaba plovil ali zrakoplovov pod jurisdikcijo držav članic, ne glede na to, ali izhajajo z njihovih ozemelj:

                           (a)

                           prometu,

                           (b)

                           telekomunikacijah,

                           (c)

                           energetiki.

                     Unija sprejme potrebne ukrepe za določitev ustreznih predmetov, za katere se uporablja ta odstavek.
               2.   Podjetjem na Krimu in v Sevastopolu, ki so dejavna na področju vzpostavljanja, pridobivanja ali razvijanja infrastrukture v sektorjih iz odstavka 1 na Krimu in v Sevastopolu je prepovedano zagotavljati:

                           (a)

                           tehnično pomoč ali usposabljanje in druge storitve v zvezi s ključno opremo in tehnologijo, kot je opredeljeno v skladu z odstavkom 1;

                           (b)

                           financiranje ali finančno pomoč za vsako prodajo, dobavo, prevoz ali izvoz ključne opreme in tehnologije, kot je opredeljeno v skladu z odstavkom 1, ali za zagotavljanje s tem povezane tehnične pomoči ali usposabljanja.

                     3.   Prepovedano je zavestno ali namerno sodelovati v dejavnostih, katerih namen ali učinek je izogniti se prepovedim iz odstavkov 1 in 2.
               Člen 4b
               1.   Prepovedani so prodaja, dobava ali prenos ključne opreme in tehnologije za izkoriščanje naslednjih naravnih virov na Krimu in v Sevastopolu, in sicer s strani državljanov držav članic ali z ozemelj držav članic, ali uporaba plovil ali zrakoplovov pod jurisdikcijo držav članic, ne glede na to, ali izhajajo z njihovih ozemelj:

                           (a)

                           nafte,

                           (b)

                           plina,

                           (c)

                           mineralov.

                     Unija sprejme potrebne ukrepe za določitev ustreznih predmetov, za katere se uporablja ta odstavek.
               2.   Podjetjem, ki so na Krimu in v Sevastopolu dejavna na področju izkoriščanja naravnih virov iz odstavka 1, je prepovedano zagotavljati:

                           (a)

                           tehnično pomoč ali usposabljanje in druge storitve v zvezi s ključno opremo in tehnologijo, kot je opredeljeno v skladu z odstavkom 1;

                           (b)

                           financiranje ali finančno pomoč za vsako prodajo, dobavo, prevoz ali izvoz ključne opreme in tehnologije, kot je opredeljeno v skladu z odstavkom 1, ali za zagotavljanje s tem povezane tehnične pomoči ali usposabljanja.

                     3.   Prepovedano je zavestno ali namerno sodelovati v dejavnostih, katerih namen ali učinek je izogniti se prepovedim iz odstavkov 1 in 2.
               Člen 4c
               Prepovedi iz členov 4a in 4b ne posegajo v izpolnjevanje pogodbenih obveznosti do 28. oktobra 2014 na podlagi pogodb, sklenjenih pred 30. julijem 2014 ali na podlagi dodatnih pogodb, ki jih je treba skleniti in izvršiti zaradi izpolnitve navedenih pogodbenih obveznosti najpozneje do 28. oktobra 2014.
               Člen 4d
               Prepovedano je naslednje:

                           (a)

                           podjetjem na Krimu in v Sevastopolu odobriti kakršno koli finančno posojilo ali kredit, posebej v zvezi z vzpostavljanjem, pridobivanjem ali razvijanjem infrastrukture v sektorjih iz člena 4a;

                           (b)

                           pridobiti ali povečati lastniške deleže v podjetjih s sedežem na Krimu in v Sevastopolu, ki so dejavna na področju vzpostavljanja, pridobivanja ali razvijanja infrastrukture v sektorjih iz člena 4a, vključno s prevzemom takih podjetij v celoti ter pridobitvijo delnic in lastniških vrednostnih papirjev;

                           (c)

                           ustanoviti kakršno koli skupno podjetje v zvezi z vzpostavljanjem, pridobivanjem ali razvijanjem infrastrukture v sektorjih iz člena 4a.

                     Člen 4e
               Prepovedano je naslednje:

                           (a)

                           odobriti kakršno koli finančno posojilo ali kredit, posebej v zvezi z izkoriščanjem naravnih virov iz člena 4b na Krimu in v Sevastopolu;

                           (b)

                           pridobiti ali povečati lastniške deleže v podjetjih s sedežem na Krimu in v Sevastopolu, ki so dejavna na področju izkoriščanja naravnih virov iz člena 4b na Krimu in v Sevastopolu, vključno s prevzemom takih podjetij v celoti ter pridobitvijo delnic in lastniških vrednostnih papirjev;

                           (c)

                           ustanoviti kakršno koli skupno podjetje v zvezi z izkoriščanjem naravnih virov iz člena 4b na Krimu in v Sevastopolu.

                     Člen 4f
               Prepovedi iz členov 4d in 4e:

                           (a)

                           ne posegajo v izpolnjevanje obveznosti na podlagi pogodb ali dogovorov, sklenjenih pred 30. julijem 2014;

                           (b)

                           ne preprečujejo povečanja lastniških deležev, če je tako povečanje obveznost na podlagi dogovora, sklenjenega pred 30. julijem 2014.

                     Člen 4g
               Prepovedi iz členov 4b in 4e ne posegajo v transakcije v zvezi z vzdrževanjem z namenom, da se zagotovi varnost obstoječe infrastrukture.“;

               (3)

               Členu 5 se doda naslednji stavek:
               „Členi 4a do 4g se pregledajo do najpozneje 31. decembra 2014.“

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 30. julija 2014

            Za Svet

            Predsednik

         S. GOZI

      (1)  Sklep Sveta 2014/386/SZVP z dne 23. junija 2014 o omejitvah glede blaga s poreklom s Krima ali iz Sevastopola, kot odgovor na nezakonito priključitev Krima in Sevastopola (UL L 183, 24.6.2014, str. 70).


title: 2009/898/ES: Sklep Sveta z dne 30. novembra 2009 o sklenitvi Sporazuma med Evropsko skupnostjo in Barbadosom o odpravi vizumov za kratkoročno bivanje

text:
               8.12.2009

               SL

               Uradni list Evropske unije

               L 321/40

         SKLEP SVETA
   z dne 30. novembra 2009
   o sklenitvi Sporazuma med Evropsko skupnostjo in Barbadosom o odpravi vizumov za kratkoročno bivanje
   (2009/898/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti točke 2(b)(i) člena 62 Pogodbe v povezavi s prvim stavkom prvega pododstavka člena 300(2) in prvega pododstavka člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Komisija je v imenu Evropske skupnosti s pogajanji dosegla Sporazum z Barbadosom o odpravi vizumov za kratkoročno bivanje (v nadaljnjem besedilu: Sporazum).

               (2)

               Sporazum je bil v imenu Skupnosti podpisan 28. maja 2009 in se je od tega dne začasno uporabljal, s pridržkom njegove morebitne poznejše sklenitve v skladu s Sklepom Sveta 2009/479/ES (2).

               (3)

               Sporazum bi bilo treba odobriti.

               (4)

               Sporazum ustanavlja Skupni odbor za upravljanje Sporazuma, ki bi moral sprejeti svoj poslovnik. Primerno je zagotoviti poenostavljen postopek za oblikovanje stališča Skupnosti o sprejetju navedenega poslovnika.

               (5)

               V skladu s členoma 1 in 2 Protokola o stališču Združenega kraljestva in Irske, ki je priložen k Pogodbi o Evropski uniji in k Pogodbi o ustanovitvi Evropske skupnosti in brez poseganja v člen 4 navedenega protokola, ti dve državi članici ne sodelujeta pri sprejetju tega sklepa, ki zato zanju ni zavezujoč in se v njiju ne uporablja –

         SKLENIL:
   Člen 1
   Sporazum med Evropsko skupnostjo in Barbadosom o odpravi vizumov za kratkoročno bivanje (3) se odobri v imenu Skupnosti.
   Člen 2
   Predsednik Sveta pošlje uradno obvestilo iz člena 8(1) Sporazuma (4).
   Člen 3
   Skupnost v Skupnem odboru strokovnjakov, ustanovljenem s členom 6 Sporazuma, zastopa Komisija, ki ji pomagajo strokovnjaki iz držav članic.
   Člen 4
   Stališče Skupnosti v okviru Skupnega odbora strokovnjakov glede sprejetja njegovega poslovnika v skladu s členom 6(4) Sporazuma sprejme Komisija po posvetovanju s posebnim odborom, ki ga imenuje Svet.
   Člen 5
   Ta sklep se objavi v Uradnem listu Evropske unije.

      V Bruslju, 30. novembra 2009

            Za Svet

            Predsednica

         B. ASK

      (1)  Mnenje z dne 20. oktobra 2009 (še ni objavljeno v Uradnem listu).

      (2)  UL L 169, 30.6.2009, str. 9.

      (3)  Za besedilo Sporazuma glej UL L 169, 30.6.2009, str. 10.

      (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Evropskega parlamenta (EU) 2016/1516 z dne 28. aprila 2016 o razrešnici glede izvrševanja proračuna Evropske agencije za okolje za proračunsko leto 2014

text:
               14.9.2016

               SL

               Uradni list Evropske unije

               L 246/238

         SKLEP EVROPSKEGA PARLAMENTA (EU) 2016/1516
   z dne 28. aprila 2016
   o razrešnici glede izvrševanja proračuna Evropske agencije za okolje za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Evropske agencije za okolje za proračunsko leto 2014,

               —

               ob upoštevanju poročila Računskega sodišča o zaključnem računu Evropske agencije za okolje za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0066/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (4), zlasti člena 13,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A8-0100/2016),

               1.

               podeli razrešnico izvršnemu direktorju Evropske agencije za okolje glede izvrševanja proračuna agencije za proračunsko leto 2014;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za okolje, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 143.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 126, 21.5.2009, str. 13.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: 2009/242/ES: Sklep Sveta z dne 16. marca 2009 o imenovanju italijanskega člana Odbora regij

text:
               18.3.2009

               SL

               Uradni list Evropske unije

               L 72/5

      SKLEP SVETA

   z dne 16. marca 2009
   o imenovanju italijanskega člana Odbora regij
   (2009/242/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga italijanske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Po izteku mandata Ottaviana DEL TURCA se je sprostilo mesto člana Odbora regij –

         SKLENIL:
   Člen 1
   V Odbor regij se za preostanek mandata, tj. do 25. januarja 2010, imenuje naslednji član:
   Giovanni CHIODI, Presidente della Regione Abruzzo.
   Člen 2
   Ta sklep začne učinkovati na dan sprejetja.

      V Bruslju, 16. marca 2009

            Za Svet

            Predsednik

         L. CHATEL

      (1)  UL L 56, 25.2.2006, str. 75.


title: Sklep Sveta 2005/316/SZVP z dne 18. aprila 2005 o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)

text:
               20.4.2005

               SL

               Uradni list Evropske unije

               L 100/54

      SKLEP SVETA 2005/316/SZVP
   z dne 18. aprila 2005
   o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)
   SVET EVROPSKE UNIJE JE –
   ob upoštevanju Skupnega stališča 2004/694/SZVP (1) in zlasti člena 2 Skupnega stališča v povezavi z drugo alineo člena 23(2) Pogodbe o Evropski uniji,
   ob upoštevanju naslednjega:

               (1)

               Svet je v skladu s Skupnim stališčem 2004/694/SZVP sprejel ukrepe za zamrznitev vseh sredstev in gospodarskih virov, ki pripadajo fizičnim osebam, obtoženim pred Mednarodnim kazenskim sodiščem za nekdanjo Jugoslavijo (MKSJ).

               (2)

               Svet je 21. februarja 2005 sprejel Sklep 2005/148/SZVP o spremembi seznama v Prilogi k Skupnemu stališču 2004/694/SZVP.

               (3)

               Ker so bili g. Ljubomir BOROVČANIN, Gojko JANKOVIĆ, Sreten LUKIĆ, Drago NIKOLIĆ in Vinko PANDUREVIĆ premeščeni v pripor v prostorih MKSJ, jih je treba črtati s seznama.

               (4)

               Nasprotno pa je MKSJ g. Zdravka TOLIMIRA, čigar obtožnica je bila objavljena 10. februarja 2005, vpisalo na seznam obtoženih oseb na begu. Njegovo ime bi bilo treba zato vpisati na seznam v Prilogi k Skupnemu stališču 2004/694/SZVP.

               (5)

               Zato je primerno, da se seznam v Prilogi k Skupnemu stališču 2004/694/SZVP ustrezno spremeni –

         SKLENIL:
   Člen 1
   Seznam oseb v Prilogi k Skupnemu stališču 2004/694/SZVP se nadomesti z besedilom, navedenim v Prilogi k temu sklepu.
   Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 18. aprila 2005

            Za Svet

            Predsednik

         J. KRECKÉ

      (1)  UL L 315, 14.10.2004, str. 52. Skupno stališče, kakor je bila nazadnje spremenjeno s Sklepom 2005/148/SZVP (UL L 49, 22.2.2005, str. 34).

      PRILOGA

            „PRILOGA
            Seznam oseb iz člena 1

                        Ime: BOROVNICA Goran
                        Datum rojstva: 15.8.1965
                        Kraj rojstva: Kozarac, Občina Prijedor, Bosna in Hercegovina
                        Državljanstvo: Bosne in Hercegovine

                        Ime: ĐORĐEVIĆ Vlastimir
                        Datum rojstva: 1948
                        Kraj rojstva: Vladičin Han, Srbija in Črna gora
                        Državljanstvo: Srbije in Črne gore

                        Ime: GOTOVINA Ante
                        Datum rojstva: 12.10.1955
                        Kraj rojstva: Otok Pašman, Občina Zadar, Republika Hrvaška

                                    Državljanstvo

                                    :

                                    Hrvaške,
                                    Francije

                        Ime: HADŽIĆ Goran
                        Datum rojstva: 7.9.1958
                        Kraj rojstva: Vinkovci, Republika Hrvaška
                        Državljanstvo: Srbije in Črne gore

                        Ime: KARADŽIĆ Radovan
                        Datum rojstva: 19.6.1945
                        Kraj rojstva: Petnjica, Savnik, Črna gora, Srbija in Črna gora
                        Državljanstvo: Bosne in Hercegovine

                        Ime: LUKIĆ Milan
                        Datum rojstva: 6.9.1967
                        Kraj rojstva: Višegrad, Bosna in Hercegovina

                                    Državljanstvo

                                    :

                                    Bosne in Hercegovine
                                    verjetno tudi Srbije in Črne gore

                        Ime: LUKIĆ Sredoje
                        Datum rojstva: 5.4.1961
                        Kraj rojstva: Višegrad, Bosna in Hercegovina

                                    Državljanstvo

                                    :

                                    Bosne in Hercegovine
                                    verjetno tudi Srbije in Črne gore

                        Ime: MLADIĆ Ratko
                        Datum rojstva: 12.3.1942
                        Kraj rojstva: Božanovići, Občina Kalinovik, Bosna in Hercegovina

                                    Državljanstvo

                                    :

                                    Bosne in Hercegovine
                                    verjetno tudi Srbije in Črne gore

                        Ime: PAVKOVIĆ Nebojša
                        Datum rojstva: 10.4.1946
                        Kraj rojstva: Senjski Rudnik, Srbija in Črna gora
                        Državljanstvo: Srbije in Črne gore

                        Ime: POPOVIĆ Vujadin
                        Datum rojstva: 14.3.1957
                        Kraj rojstva: Šekovići, Bosna in Hercegovina
                        Državljanstvo: Srbije in Črne gore

                        Ime: TOLIMIR Zdravko
                        Datum rojstva: 27.11.1948
                        Kraj rojstva:
                        Državljanstvo: Bosne in Hercegovine

                        Ime: ZELENOVIĆ Dragan
                        Datum rojstva: 12.2.1961
                        Kraj rojstva: Foča, Bosna in Hercegovina
                        Državljanstvo: Bosne in Hercegovine

                        Ime: ŽUPLJANIN Stojan
                        Datum rojstva: 22.9.1951
                        Kraj rojstva: Kotor Varoš, Bosna in Hercegovina
                        Državljanstvo: Bosne in Hercegovine“


title: 2009/407/ES: Sklep Evropskega parlamenta in Sveta z dne 6. maja 2009 o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju v zvezi z večletnim finančnim okvirom (2007–2013)

text:
               29.5.2009

               SL

               Uradni list Evropske unije

               L 132/8

      SKLEP EVROPSKEGA PARLAMENTA IN SVETA

   z dne 6. maja 2009
   o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju v zvezi z večletnim finančnim okvirom (2007–2013)
   (2009/407/ES)
   EVROPSKI PARLAMENT IN SVET EVROPSKE UNIJE STA –
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 21, prvega in drugega odstavka točke 22 in točke 23 Sporazuma,
   ob upoštevanju predloga Komisije,
   ob upoštevanju naslednjega:

               (1)

               Na tristranskem sestanku dne 2. aprila 2009 so se Evropski parlament, Svet in Komisija dogovorili o financiranju za projekte na področju preskrbe z energijo in širokopasovnega interneta ter za krepitev operacij v zvezi z „novimi izzivi“, opredeljenimi v okviru ocene vmesne reforme skupne kmetijske politike iz leta 2003 („sistematski pregled“), in sicer v okviru Evropskega načrta za oživitev gospodarstva, namenjenega posodobitvi infrastruktur in solidarnosti pri preskrbi z energijo. Za omogočitev financiranja je treba najprej spremeniti večletni finančni okvir za obdobje 2007–2013 v skladu s točkami 21, 22 in 23 Medinstitucionalnega sporazuma, da bi se zgornja meja odobritev za prevzem obveznosti za leto 2009 v podrazdelku 1a povišala za 2 000 000 000 EUR v tekočih cenah.

               (2)

               Povišanje zgornje meje v podrazdelku 1a se bo v celoti izravnalo z znižanjem zgornje meje za odobritve za prevzem obveznosti v razdelku 2 za leto 2009 za 2 000 000 000 EUR.

               (3)

               Zaradi ohranitve ustreznega razmerja med obveznostmi in plačili je treba prilagoditi letne zgornje meje za odobritve plačil. Ta prilagoditev bo proračunsko nevtralna.

               (4)

               Prilogo I Medinstitucionalnega sporazuma o proračunski disciplini in dobrem finančnem poslovodenju je zato treba ustrezno spremeniti (2) –

         SKLENILA:
   Edini člen
   Priloga I k Medinstitucionalnemu sporazumu o proračunski disciplini in dobrem finančnem poslovodenju se nadomesti s Prilogo k temu sklepu.

      V Strasbourgu, 6. maja 2009

            Za Evropski parlament

            Predsednik

         H.-G. PÖTTERING

            Za Svet

            Predsednik

         J. KOHOUT

      (1)  UL C 139, 14.6.2006, str. 1.

      (2)  V ta namen so zneski, ki izhajajo iz navedenega sporazuma, preračunani v cene iz leta 2004.

      PRILOGA

         Finančni okvir za obdobje 2007–2013, usklajen z evropskim načrtom za oživitev gospodarstva (stalne cene iz leta 2004)

                  (v milijonih EUR – stalne cene iz 2004)

                  Odobritve za prevzem obveznosti

                  2007

                  2008

                  2009

                  2010

                  2011

                  2012

                  2013

                  Skupaj
                  2007–2013

                              1.

                              Trajnostna rast

                     50 865

                     53 262

                     55 883

                     54 860

                     55 400

                     56 866

                     58 256

                     385 392

                              1a

                              Konkurenčnost za rast in zaposlovanje

                  8 404

                  9 595

                  12 021

                  11 000

                  11 306

                  12 122

                  12 914

                  77 362

                              1b

                              Kohezija za rast in zaposlovanje

                  42 461

                  43 667

                  43 862

                  43 860

                  44 094

                  44 744

                  45 342

                  308 030

                              2.

                              Ohranjanje in upravljanje naravnih virov

                     51 962

                     54 685

                     52 205

                     53 379

                     52 528

                     51 901

                     51 284

                     367 944

                  od tega: odhodki, povezani s trgom, in neposredna plačila

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Državljanstvo, svoboda, varnost in pravica

                     1 199

                     1 258

                     1 380

                     1 503

                     1 645

                     1 797

                     1 988

                     10 770

                              3a

                              Svoboda, varnost in pravica

                  600

                  690

                  790

                  910

                  1 050

                  1 200

                  1 390

                  6 630

                              3b

                              Državljanstvo

                  599

                  568

                  590

                  593

                  595

                  597

                  598

                  4 140

                              4.

                              EU kot globalni partner

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                              5.

                              Uprava (1)

                     6 633

                     6 818

                     6 973

                     7 111

                     7 255

                     7 400

                     7 610

                     49 800

                              6.

                              Nadomestila

                     419

                     191

                     190

                     800

                     Odobritve za prevzem obveznosti skupaj

                     117 277

                     122 683

                     123 370

                     123 862

                     124 167

                     125 643

                     127 167

                     864 169

                  kot odstotek BND

                  1,08 %

                  1,09 %

                  1,07 %

                  1,05 %

                  1,03 %

                  1,02 %

                  1,01 %

                  1,048 %

                     Odobritve plačil skupaj

                     115 142

                     119 805

                     110 439

                     119 126

                     116 552

                     120 145

                     119 391

                     820 600

                  kot odstotek BND

                  1,06 %

                  1,06 %

                  0,96 %

                  1,01 %

                  0,97 %

                  0,98 %

                  0,95 %

                  1,00 %

                  Razpol. razlika

                  0,18 %

                  0,18 %

                  0,28 %

                  0,23 %

                  0,27 %

                  0,26 %

                  0,29 %

                  0,24 %

                  Zgornja meja lastnih sredstev kot odstotek BND

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

         (1)  Odhodki za pokojnine, ki so vključeni v okvir tega razdelka, so za obdobje 2007–2013 izračunani brez prispevkov zaposlenih za ustrezno shemo in lahko znašajo največ 500 milijonov EUR v cenah iz leta 2004.


title: 2012/644/EU: Sklep Sveta z dne 24. septembra 2012 o podpisu Sporazuma v obliki izmenjave pisem med Evropsko unijo in Združenimi državami Amerike v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji, v imenu Evropske unije

text:
               18.10.2012

               SL

               Uradni list Evropske unije

               L 287/2

         SKLEP SVETA
   z dne 24. septembra 2012
   o podpisu Sporazuma v obliki izmenjave pisem med Evropsko unijo in Združenimi državami Amerike v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji, v imenu Evropske unije
   (2012/644/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 29. januarja 2007 pooblastil Komisijo, da na podlagi člena XXIV:6 Splošnega sporazuma o carinah in trgovini (GATT) 1994 začne pogajanja z nekaterimi drugimi članicami Svetovne trgovinske organizacije v okviru pristopa Republike Bolgarije in Romunije k Evropski uniji.

               (2)

               Pogajanja je vodila Komisija v okviru pogajalskih smernic, ki jih je sprejel Svet.

               (3)

               Ta pogajanja so se zaključila in Sporazum v obliki izmenjave pisem med Evropsko unijo in Združenimi državami Amerike v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) je predstavnik Evropske unije parafiral 21. decembra 2011, predstavnik Združenih držav Amerike pa 17. februarja 2012.

               (4)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis Sporazuma v obliki izmenjave pisem med Evropsko unijo in Združenimi državami Amerike v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) se odobri v imenu Unije, s pridržkom sklenitve Sporazuma (1).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 24. septembra 2012

            Za Svet

            Predsednik

         A. D. MAVROYIANNIS

      (1)  Besedilo Sporazuma se bo objavilo skupaj s sklepom o sklenitvi.


title: 2006/848/ES: Sklep Sveta z dne 17. julija 2006 o podpisu in začasni uporabi Sporazuma med Evropsko skupnostjo in Vzhodno republiko Urugvaj o nekaterih vidikih zračnih prevozov

text:
               28.11.2006

               SL

               Uradni list Evropske unije

               L 330/18

         SKLEP SVETA
   z dne 17. julija 2006
   o podpisu in začasni uporabi Sporazuma med Evropsko skupnostjo in Vzhodno republiko Urugvaj o nekaterih vidikih zračnih prevozov
   (2006/848/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 80(2) v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je dne 5. junija 2003 pooblastil Komisijo, da začne pogajanja s tretjimi državami o nadomestitvi nekaterih določb v obstoječih dvostranskih sporazumih s sporazumom Skupnosti.

               (2)

               Komisija je v imenu Skupnosti v skladu z mehanizmi in direktivami v Prilogi k Sklepu Sveta, ki pooblašča Komisijo, da začne pogajanja s tretjimi državami o nadomestitvi nekaterih določb v obstoječih dvostranskih sporazumih s sporazumom Skupnosti, s pogajanji dosegla sporazum z Vzhodno republiko Urugvaj o nekaterih vidikih zračnih prevozov.

               (3)

               Sporazum, ki ga je s pogajanji dosegla Komisija, bi bilo treba s pridržkom njegove kasnejše sklenitve podpisati in začasno uporabljati –

         SKLENIL:
   Člen 1
   Podpis Sporazuma med Evropsko skupnostjo in Vzhodno republiko Urugvaj o nekaterih vidikih zračnih prevozov se odobri v imenu Skupnosti, s pridržkom njegove sklenitve.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Skupnosti podpiše(-jo) Sporazum s pridržkom njegove sklenitve.
   Člen 3
   Do začetka veljavnosti Sporazuma se le-ta začasno uporablja od prvega dne prvega meseca po dnevu, ko se pogodbenici medsebojno uradno obvestita o zaključku za ta namen potrebnih postopkov.
   Člen 4
   Predsednik Sveta je pooblaščen, da pošlje uradno obvestilo iz člena 9(2) Sporazuma.

      V Bruslju, 17. julija 2006

            Za Svet

            Predsednik

         E. TUOMIOJA

    ---documentbreak---

               28.11.2006

               SL

               Uradni list Evropske unije

               L 330/19

         SPORAZUM
   med Evropsko skupnostjo in Vzhodno republiko Urugvaj o nekaterih vidikih zračnih prevozov
   EVROPSKA SKUPNOST
   na eni strani in
   VZHODNA REPUBLIKA URUGVAJ (v nadaljnjem besedilu „Urugvaj“)
   na drugi strani
   (v nadaljnjem besedilu „pogodbenici“)
   STA SE –
   OB UGOTOVITVI, da dvostranski sporazumi o zračnem prevozu, podpisani med več državami članicami Evropske skupnosti in Urugvajem, vsebujejo določbe, ki so v nasprotju z zakonodajo Skupnosti,
   OB UGOTOVITVI, da ima Evropska skupnost izključno pristojnost v zvezi z več vidiki, ki so lahko vključeni v dvostranske sporazume o zračnih prevozih med državami članicami Evropske skupnosti in tretjimi državami,
   OB UGOTOVITVI, da imajo po zakonodaji Evropske skupnosti letalski prevozniki Skupnosti s sedežem v državi članici pravico do nediskriminatornega dostopa do zračnih poti med državami članicami Evropske skupnosti in tretjimi državami,
   OB UPOŠTEVANJU sporazumov med Evropsko skupnostjo in nekaterimi tretjimi državami, ki državljanom teh tretjih držav omogočajo, da pridobijo lastništvo v letalskih prevoznikih, ki so licencirani v skladu z zakonodajo Skupnosti,
   OB PRIZNAVANJU, da je treba nekatere določbe dvostranskih sporazumov o zračnih prevozih med državami članicami Evropske skupnosti in Urugvajem, ki so v nasprotju z zakonodajo Evropske skupnosti, uskladiti s to zakonodajo zaradi vzpostavitve trdne pravne podlage za zračne prevoze med Evropsko skupnostjo in Urugvajem ter ohranitve stalnosti teh zračnih prevozov,
   OB UGOTOVITVI, da letalski prevozniki po zakonodaji Evropske skupnosti načeloma ne smejo skleniti sporazumov, ki bi lahko vplivali na trgovino med državami članicami Evropske skupnosti in katerih cilj ali posledica bi bilo preprečevanje, omejevanje ali izkrivljanje konkurence,
   OB PRIZNAVANJU, da v skladu z zgoraj navedenim določbe v dvostranskih sporazumih o zračnih prevozih, sklenjenih med državami članicami Evropske skupnosti in Urugvajem, ki (i) zahtevajo ali spodbujajo sklepanje sporazumov med podjetji, sklepe podjetniških združenj ali usklajena ravnanja, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh; ali (ii) krepijo učinke takih sporazumov, sklepov ali usklajenih ravnanj; ali (iii) prenašajo na letalske prevoznike ali druge zasebne gospodarske operatorje odgovornost za sprejemanje ukrepov, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh, lahko onemogočijo učinkovito izvajanje pravil o konkurenci, ki se uporabljajo za podjetja,
   OB UGOTOVITVI, da Evropska skupnost v okviru teh pogajanj nima namena vplivati na ravnovesje med letalskimi prevozniki Skupnosti in letalskimi prevozniki Urugvaja ali se pogajati za spremembe določb obstoječih dvostranskih sporazumov o zračnih prevozih v zvezi s prometnimi pravicami –
   DOGOVORILI O NASLEDNJEM:
   Člen 1
   Splošne določbe
   1.   V tem sporazumu „države članice“ pomenijo države članice Evropske skupnosti. „Države članice LACAC“ pomenijo države članice Latinskoameriške komisije za civilno letalstvo.
   2.   Sklicevanja v posameznem sporazumu, navedenem v Prilogi I, na državljane države članice, ki je pogodbenica slednjega sporazuma, se razumejo kot sklicevanja na državljane držav članic.
   3.   Sklicevanja v posameznem sporazumu, navedenem v Prilogi I, na letalske prevoznike ali letalske družbe države članice, ki je pogodbenica slednjega sporazuma, se razumejo kot sklicevanja na letalske prevoznike ali letalske družbe, ki jih določi navedena država članica.
   Člen 2
   Določitev in omejitev pooblastil
   1.   Določbe iz odstavkov 2 in 3 tega člena nadomestijo ustrezne določbe v členih, ki so navedeni v Prilogi II(a) in (b), o določitvi letalskega prevoznika s strani zadevne države članice, njegovih pooblastil in dovoljenj, ki jih prizna Urugvaj, in zavrnitvi, preklicu, začasnem odvzemu ali omejitvi pooblastil ali dovoljenj letalskega prevoznika. Določbe iz odstavkov 4 in 5 tega člena nadomestijo ustrezne določbe v členih, ki so navedeni v Prilogi II(a) in (b), o določitvi letalskega prevoznika s strani Urugvaja, njegovih pooblastil in dovoljenj, ki jih prizna zadevna država članica, in zavrnitvi, preklicu, začasnem odvzemu ali omejitvi pooblastil ali dovoljenj letalskega prevoznika.
   2.   Ob prejemu določitve s strani države članice Urugvaj prizna ustrezna pooblastila in dovoljenja z najmanjšo postopkovno zamudo, pod pogojem, da:

               (i)

               ima letalski prevoznik sedež v skladu s Pogodbo o ustanovitvi Evropske skupnosti na ozemlju države članice, ki ga je določila, in ima veljavno operativno licenco v skladu z zakonodajo Evropske skupnosti; in

               (ii)

               država članica, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor letalskega prevoznika in je ustrezni letalski organ v določitvi jasno opredeljen; in

               (iii)

               je letalski prevoznik neposredno v lasti ali je njegov večinski lastnik država članica in/ali državljani države članice ali drugih držav, ki so navedene v Prilogi III, in/ali državljani teh drugih držav, in da imajo te države in/ali ti državljani učinkovit nadzor.

         3.   Urugvaj lahko zavrne, prekliče, začasno odvzame ali omeji pooblastila ali dovoljenja letalskega prevoznika, ki ga je določila država članica, če:

               (i)

               letalski prevoznik v skladu s Pogodbo o ustanovitvi Evropske skupnosti nima sedeža na ozemlju države članice, ki ga je določila, ali nima veljavne operativne licence v skladu z zakonodajo Evropske skupnosti; ali

               (ii)

               država članica, ki je pristojna za izdajo spričevala letalskega prevoznika, ne izvaja ali ne vzdržuje učinkovitega predpisanega nadzora letalskega prevoznika, ali ustrezni letalski organ v določitvi ni jasno opredeljen; ali

               (iii)

               letalski prevoznik ni neposredno v lasti ali njegov večinski lastnik ni država članica in/ali državljani države članice ali drugih držav, ki so navedene v Prilogi III, in/ali državljani teh drugih držav, in da te države in/ali ti državljani nimajo učinkovitega nadzora; ali

               (iv)

               Urugvaj dokaže, da bi se letalski prevoznik z izvajanjem prometnih pravic iz tega sporazuma na poti, ki vključuje kraj v drugi državi članici, izognil omejitvam v zvezi s prometnimi pravicami, ki jih določa dvostranski sporazum med Urugvajem in to drugo državo članico; ali

               (v)

               ima letalski prevoznik spričevalo letalskega prevoznika, ki ga je izdala država članica, in ni dvostranskega sporazuma o zračnih prevozih med Urugvajem in to državo članico ter so bile prometne pravice letalskemu prevozniku, ki ga je določil Urugvaj, v tej državi članici zavrnjene.

         Pri izvajanju svoje pravice iz tega odstavka Urugvaj ne diskriminira med letalskimi prevozniki Skupnosti na podlagi državne pripadnosti.
   4.   Ob prejemu določitve s strani Urugvaja država članica prizna ustrezna pooblastila in dovoljenja z najmanjšo postopkovno zamudo, pod pogojem, da:

               (i)

               ima letalski prevoznik sedež na ozemlju Urugvaja; in

               (ii)

               Urugvaj izvaja in vzdržuje učinkovit predpisani nadzor letalskega prevoznika ter je pristojen za izdajo njegovega spričevala letalskega prevoznika; in

               (iii)

               je letalski prevoznik neposredno v lasti ali so njegov večinski lastnik države članice LACAC in/ali državljanov držav članic LACAC in da imajo te države in/ali ti državljani učinkovit nadzor, razen če z dvostranskim sporazumom o zračnih prevozih med zadevno državo članico in Urugvajem niso bile dogovorjene ugodnejše določbe.

         5.   Država članica lahko zavrne, prekliče, začasno odvzame ali omeji pooblastila ali dovoljenja letalskega prevoznika, ki ga je določil Urugvaj, če:

               (i)

               letalski prevoznik nima sedeža v Urugvaju; ali

               (ii)

               Urugvaj ne izvaja ali vzdržuje učinkovitega predpisanega nadzora letalskega prevoznika ali Urugvaj ni pristojen za izdajo njegovega spričevala letalskega prevoznika; ali

               (iii)

               letalski prevoznik ni neposredno v lasti ali njegov večinski lastnik niso države članice LACAC in/ali državljani držav članic LACAC in da te države in/ali ti državljani nimajo učinkovitega nadzora, razen če z dvostranskim sporazumom o zračnih prevozih med zadevno državo članico in Urugvajem niso bile dogovorjene ugodnejše določbe; ali

               (iv)

               letalski prevoznik že ima dovoljenje za opravljanje prometa na podlagi dvostranskega sporazuma med državo članico in drugo državo članico LACAC ter država članica dokaže, da bi se letalski prevoznik z izvajanjem prometnih pravic iz tega sporazuma na poti, ki vključuje kraj v tej drugi državi članici LACAC, izognil omejitvam v zvezi s prometnimi pravicami, ki jih določa ta drugi sporazum.

         Člen 3
   Pravice v zvezi s predpisanim nadzorom
   1.   Določbe iz odstavka 2 tega člena dopolnjujejo člene, navedene v Prilogi II(c).
   2.   Kjer država članica določi letalskega prevoznika, katerega predpisani nadzor izvaja in vzdržuje druga država članica, se pravice Urugvaja v skladu z varnostnimi predpisi iz sporazuma med državo članico, ki je določila letalskega prevoznika, in Urugvajem uporabljajo na enak način za to drugo državo članico pri sprejemanju, izvajanju ali vzdrževanju varnostnih standardov in za dovoljenje za opravljanje prometa navedenega letalskega prevoznika.
   Člen 4
   Obdavčitev letalskega goriva
   1.   Določbe iz odstavka 2 tega člena dopolnjujejo ustrezne določbe iz členov, navedenih v Prilogi II(d).
   2.   Ne glede na kakršne koli druge nasprotne določbe nobena določba sporazumov iz Priloge II(d) ne preprečuje državi članici, da na nediskriminatorni podlagi uvede davke, prispevke, dajatve, pristojbine ali druge dajatve za gorivo, dobavljeno na njenem ozemlju za uporabo v zrakoplovu določenega letalskega prevoznika Urugvaja, ki opravlja promet med enim krajem na ozemlju te države članice in drugim krajem na ozemlju te države članice ali na ozemlju druge države članice.
   3.   Ne glede na kakršne koli druge nasprotne določbe nobena določba sporazumov iz Priloge II(d) ne preprečuje Urugvaju, da na nediskriminatorni podlagi uvede davke, prispevke, dajatve, pristojbine ali druge dajatve za gorivo, dobavljeno na njegovem ozemlju za uporabo v zrakoplovu določenega letalskega prevoznika države članice, ki opravlja promet med enim krajem na ozemlju Urugvaja in drugim krajem na ozemlju Urugvaja ali na ozemlju druge države članice LACAC.
   Člen 5
   Tarife za prevoz znotraj Evropske skupnosti
   1.   Določbe iz odstavka 2 tega člena dopolnjujejo člene, navedene v Prilogi II(e).
   2.   Za tarife, ki jih zaračuna(-jo) letalski prevoznik(-i), določeni s strani Urugvaja v skladu s sporazumom iz Priloge I, ki vsebuje določbo iz Priloge II(e), za prevoz, ki se v celoti opravi znotraj Evropske skupnosti, se uporablja zakonodaja Evropske skupnosti. Zakonodaja Evropske skupnosti se uporablja nediskriminatorno.
   Člen 6
   Skladnost s pravili o konkurenci
   1.   Dvostranski sporazumi o zračnih prevozih, sklenjeni med državami članicami in Urugvajem, (i) ne zahtevajo ali spodbujajo sklepanja sporazumov med podjetji, sklepov podjetniških združenj ali usklajenih ravnanj, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh; ali (ii) ne krepijo učinkov takih sporazumov, sklepov ali usklajenih ravnanj; ali (iii) ne prenašajo na letalske prevoznike ali druge zasebne gospodarske operatorje odgovornosti za sprejemanje ukrepov, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh.
   2.   Določbe, navedene v Prilogi II(f), se ne uporabljajo na način, ki bi bil neskladen z odstavkom 1 tega člena.
   Člen 7
   Priloge k Sporazumu
   Priloge k temu sporazumu so njegov sestavni del.
   Člen 8
   Revizija ali sprememba
   Pogodbenici lahko ta sporazum kadar koli sporazumno revidirata ali spremenita.
   Člen 9
   Začetek veljavnosti in začasna uporaba
   1.   Ta sporazum začne veljati, ko se pogodbenici pisno uradno obvestita, da so bili zaključeni notranji postopki, potrebni za začetek veljavnosti.
   2.   Ne glede na odstavek 1 se pogodbenici strinjata, da se ta sporazum začasno uporablja od prvega dne meseca, ki sledi dnevu, ko se pogodbenici medsebojno uradno obvestita o zaključku za ta namen potrebnih postopkov.
   3.   Sporazumi med državami članicami in Urugvajem, ki na dan podpisa tega sporazuma še ne veljajo in se ne uporabljajo začasno, so navedeni v Prilogi I(b). Ta sporazum se uporablja za vse takšne sporazume in dogovore od začetka njihove veljavnosti ali začasne uporabe.
   Člen 10
   Prenehanje veljavnosti
   1.   V primeru prenehanja veljavnosti sporazuma iz Priloge I istočasno prenehajo veljati tudi vse določbe tega sporazuma, ki so povezane z zadevnim sporazumom iz Priloge I.
   2.   V primeru prenehanja veljavnosti vseh sporazumov iz Priloge I istočasno preneha veljati tudi ta sporazum.

      V POTRDITEV TEGA so spodaj podpisani pooblaščenci, ki so bili v ta namen ustrezno pooblaščeni, podpisali ta sporazum.
      V Montevideo, dne tretjega novembra dva tisoč šest, sestavljeno v dveh izvodih v angleškem, češkem, danskem, estonskem finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem in švedskem jeziku. V primeru spora špansko besedilo prevlada nad besedili v drugih jezikih.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Ghall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por la República Oriental del Uruguay
         Za Uruguayskou východní republiku
         For Den Østlige Republik Uruguay
         Für die Republik Östlich des Uruguay
         Uruguay Idavabariigi nimel
         Για την Ανταολική Δημοκρατία της Ουρουγουάης
         For the Oriental Republic of Uruguay
         Pour la République Orientale de l'Uruguay
         Per la Repubblica orientale dell'Uruguay
         Urugvajas Austrumu Republikas vārdā
         Urugvajaus Rytų Respublikos vardu
         Az Uruguayi Keleti Köztársaság részéről
         Ghar-Repubblika Orjentali ta' l-Uruguay
         Voor de Republiek ten oosten van de Uruguay
         W imieniu Wschodniej Republiki Urugwaju
         Pela República Oriental doUruguai
         Za Uruguajskú východnú republiku
         Za Vzhodno republiko Urugvaj
         Uruguayn itäisen tasavallan puolesta
         För Östliga Republiken Uruguay

   PRILOGA I
   SEZNAM SPORAZUMOV IZ ČLENA 1 TEGA SPORAZUMA

               (a)

               Sporazumi o zračnem prevozu med Urugvajem in državami članicami Evropske skupnosti, ki so bili na dan podpisa tega sporazuma sklenjeni, podpisani in/ali so se začasno uporabljali:

                           —

                           Sporazum med Vzhodno republiko Urugvaj in Zvezno republiko Nemčijo o zračnem prevozu, podpisan v Montevideu dne 31. avgusta 1957, v Prilogi II imenovan „Sporazum med Urugvajem in Nemčijo“; nazadnje spremenjen Potrjenim zapisnikom v Bonu, dne 9. julija 1997,

                           —

                           Sporazum med Vlado Vzhodne republike Urugvaj in Vlado Kraljevine Belgije o zračnem prevozu, podpisan v Montevideu dne 5. oktobra 1972, v Prilogi II imenovan „Sporazum med Urugvajem in Belgijo“,

                           —

                           Sporazum med Vlado Vzhodne republike Urugvaj in Vlado Kraljevine Danske o zračnem prevozu, podpisan v Montevideu dne 18. decembra 1981, v Prilogi II imenovan „Sporazum med Urugvajem in Dansko“,

                           —

                           Sporazum med Kraljevino Španijo in Vzhodno republiko Urugvaj o zračnem prevozu, podpisan v Montevideu dne 13. avgusta 1979, v Prilogi II imenovan „Sporazum med Urugvajem in Španijo“; nazadnje spremenjen Potrjenim zapisnikom, podpisanim v Madridu dne 21. oktobra 2005,

                           —

                           Sporazum med Vlado Kraljevine Nizozemske in Vzhodno republiko Urugvaj o zračnem prevozu, podpisan v Haagu dne 21. novembra 1979, v Prilogi II imenovan „Sporazum med Urugvajem in Nizozemsko“,

                           —

                           Sporazum med Vzhodno republiko Urugvaj in Portugalsko republiko o zračnem prevozu, kakor je naveden v Prilogi II k Memorandumu o soglasju, podpisanem v Lizboni dne 9. septembra 1998, v Prilogi II imenovan „Sporazum med Urugvajem in Portugalsko“,

                           —

                           Sporazum med Vlado Vzhodne republike Urugvaj ter Vlado Združenega kraljestva Velike Britanije in Severne Irske, kakor je naveden v Prilogi B k Potrjenemu zapisniku, podpisanem v Londonu dne 6. februarja 1998, v Prilogi II imenovan „Sporazum med Urugvajem in Združenim kraljestvom“,

                           —

                           Sporazum med vlado Vzhodne republike Urugvaj in vlado Kraljevine Švedske o zračnem prevozu, podpisan v Montevideu dne 18. decembra 1981, v Prilogi II imenovan „Sporazum med Urugvajem in Švedsko“.

               (b)

               Parafirani ali podpisani sporazumi o zračnem prevozu in drugi dogovori med Urugvajem in državami članicami Evropske skupnosti, ki na dan podpisa tega sporazuma še niso začeli veljati in se niso začasno uporabljali:

                           —

                           osnutek Sporazuma med Vlado Vzhodne republike Urugvaj in Zvezno vlado Avstrije o zračnem prevozu, kakor je naveden v Prilogi B k Protokolu, podpisanem v Montevideu dne 28. februarja 1996, v Prilogi II imenovan „Osnutek sporazuma med Urugvajem in Avstrijo“,

                           —

                           osnutek Sporazuma med Kraljevino Španijo in Vzhodno republiko Urugvaj, kakor je naveden v Prilogi k Potrjenemu zapisniku, podpisanem v Madridu dne 21. oktobra 2005, v Prilogi II imenovan „Osnutek revidiranega sporazuma med Urugvajem in Španijo“.

         PRILOGA II
   SEZNAM ČLENOV SPORAZUMOV IZ ČLENOV 2 DO 5 TEGA SPORAZUMA,NAVEDENIH V PRILOGI I TEGA SPORAZUMA

               (a)

               Določitev:

                           —

                           člen 3 Sporazuma med Urugvajem in Nemčijo,

                           —

                           člen 3 Osnutka sporazuma med Urugvajem in Avstrijo,

                           —

                           člen 3 Sporazuma med Urugvajem in Belgijo,

                           —

                           člen 3 Sporazuma med Urugvajem in Dansko,

                           —

                           člen 3 Sporazuma med Urugvajem in Španijo,

                           —

                           člen 3 Osnutka revidiranega sporazuma med Urugvajem in Španijo,

                           —

                           člen 3 Sporazuma med Urugvajem in Nizozemsko,

                           —

                           člen 3 Sporazuma med Urugvajem in Portugalsko,

                           —

                           člen 4 Sporazuma med Urugvajem in Združenim kraljestvom,

                           —

                           člen 3 Sporazuma med Urugvajem in Švedsko.

               (b)

               Zavrnitev, preklic, začasni odvzem ali omejitev pooblastil ali dovoljenj:

                           —

                           člen 4 Sporazuma med Urugvajem in Nemčijo,

                           —

                           člen 4 Osnutka sporazuma med Urugvajem in Avstrijo,

                           —

                           člen 3 Sporazuma med Urugvajem in Belgijo,

                           —

                           člen 4 Sporazuma med Urugvajem in Dansko,

                           —

                           člen 4 Sporazuma med Urugvajem in Španijo,

                           —

                           člen 4 Osnutka revidiranega sporazuma med Urugvajem in Španijo,

                           —

                           člen 5 Sporazuma med Urugvajem in Nizozemsko,

                           —

                           člen 4 Sporazuma med Urugvajem in Portugalsko,

                           —

                           člen 5 Sporazuma med Urugvajem in Združenim kraljestvom,

                           —

                           člen 4 Sporazuma med Urugvajem in Švedsko.

               (c)

               Varnost:

                           —

                           Priloga 3 Potrjenega zapisnika, podpisanega v Bonu dne 9. julija 1997, kot se začasno uporablja v okviru Sporazuma med Urugvajem in Nemčijo,

                           —

                           člen 17 Sporazuma med Urugvajem in Portugalsko,

                           —

                           člen 14 Sporazuma med Urugvajem in Združenim kraljestvom.

               (d)

               Obdavčitev letalskega goriva:

                           —

                           člen 6 Sporazuma med Urugvajem in Nemčijo,

                           —

                           člen 7 Osnutka sporazuma med Urugvajem in Avstrijo,

                           —

                           člen 4 Sporazuma med Urugvajem in Belgijo,

                           —

                           člen 9 Sporazuma med Urugvajem in Dansko,

                           —

                           člen 6 Sporazuma med Urugvajem in Španijo,

                           —

                           člen 5 Osnutka revidiranega sporazuma med Urugvajem in Španijo,

                           —

                           člen 7 Sporazuma med Urugvajem in Nizozemsko,

                           —

                           člen 6 Sporazuma med Urugvajem in Portugalsko,

                           —

                           člen 8 Sporazuma med Urugvajem in Združenim kraljestvom,

                           —

                           člen 9 Sporazuma med Urugvajem in Švedsko.

               (e)

               Tarife za prevoz znotraj Evropske skupnosti:

                           —

                           člen 9 Sporazuma med Urugvajem in Nemčijo,

                           —

                           člen 11 Osnutka sporazuma med Urugvajem in Avstrijo,

                           —

                           člen 9 Sporazuma med Urugvajem in Belgijo,

                           —

                           člen 6 Sporazuma med Urugvajem in Dansko,

                           —

                           člen 7 Sporazuma med Urugvajem in Španijo,

                           —

                           člen 12 Sporazuma med Urugvajem in Nizozemsko,

                           —

                           člen 16 Sporazuma med Urugvajem in Portugalsko,

                           —

                           člen 7 Sporazuma med Urugvajem in Združenim kraljestvom,

                           —

                           člen 6 Sporazuma med Urugvajem in Švedsko.

               (f)

               Skladnost s pravili o konkurenci:

                           —

                           člen 9 Sporazuma med Urugvajem in Nemčijo,

                           —

                           člen 11 Osnutka sporazuma med Urugvajem in Avstrijo,

                           —

                           člen 9 Sporazuma med Urugvajem in Belgijo,

                           —

                           člen 6 Sporazuma med Urugvajem in Dansko,

                           —

                           člen 7 Sporazuma med Urugvajem in Španijo,

                           —

                           člen 12 Sporazuma med Urugvajem in Nizozemsko,

                           —

                           člen 16 Sporazuma med Urugvajem in Portugalsko,

                           —

                           člen 6 Sporazuma med Urugvajem in Švedsko.

         PRILOGA III
   SEZNAM DRUGIH DRŽAV IZ ČLENA 2 TEGA SPORAZUMA

               (a)

               Republika Islandija (v skladu s Sporazumom o Evropskem gospodarskem prostoru);

               (b)

               Kneževina Lihtenštajn (v skladu s Sporazumom o Evropskem gospodarskem prostoru);

               (c)

               Kraljevina Norveška (v skladu s Sporazumom o Evropskem gospodarskem prostoru);

               (d)

               Švicarska konfederacija (v skladu Sporazumom med Evropsko skupnostjo in Švicarsko konfederacijo o zračnem prometu).


title: Sklep Sveta z dne 18. decembra 1995 o začasni uporabi Sporazuma v obliki izmenjave pisem o spremembi Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili

text:
Pomembno pravno obvestilo

|

31995D0566

Uradni list L 322 , 30/12/1995 str. 0018 - 0018

		Sklep Svetaz dne 18. decembra 1995o začasni uporabi Sporazuma v obliki izmenjave pisem o spremembi Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili(95/566/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113 v povezavi s členom 228(2), prvi stavek, Pogodbe,ob upoštevanju predloga Komisije,ker je Komisija v imenu Skupnosti s pogajanji uskladila Sporazum v obliki izmenjave pisem o spremembi Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili, parafiranega 15. decembra 1992 in spremenjenega s Sporazumom v obliki izmenjave pisem, parafiranim 20. decembra 1994;ker bi se moral ta sporazum v obliki izmenjave pisem začasno uporabljati od 1. januarja 1995 do dokončanja postopkov, potrebnih za njegovo sklenitev, pod pogojem vzajemne začasne uporabe s strani Socialistične republike Vietnam,SKLENIL:Člen 1Sporazum v obliki izmenjave pisem o spremembi Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili se začasno uporablja od 1. januarja 1995 do njegove uradne sklenitve, pod pogojem vzajemne začasne uporabe s strani Socialistične republike Vietnam.Besedilo Sporazuma je priloženo temu sklepu.Člen 2Ta sklep se objavi v Uradnem listu Evropskih skupnosti.V Bruslju, 18. decembra 1995Za SvetPredsednikJ. Borrell Fontelles--------------------------------------------------


|

2011/768/EU: Sklep Sveta z dne 27. oktobra 2011 o sklenitvi Sporazuma v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji - Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji

Uradni list L 317 , 30/11/2011 str. 0006 - 0009

		Sklep Svetaz dne 27. oktobra 2011o sklenitvi Sporazuma v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji(2011/768/EU)SVET EVROPSKE UNIJE JE –ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) Pogodbe,ob upoštevanju predloga Evropske komisije,ob upoštevanju odobritve Evropskega parlamenta,ob upoštevanju naslednjega:(1) Svet je 29. januarja 2007 pooblastil Komisijo, da na podlagi člena XXIV:6 Splošnega sporazuma o carinah in trgovini (GATT) 1994 začne pogajanja z nekaterimi drugimi članicami Svetovne trgovinske organizacije v okviru pristopa Republike Bolgarije in Romunije k Evropski uniji.(2) Pogajanja je vodila Komisija v okviru pogajalskih smernic, ki jih je sprejel Svet.(3) Ta pogajanja so bila sklenjena in Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) je bil parafiran 15. junija 2010.(4) Sporazum je bil podpisan v imenu Evropske unije dne 24. maja 2011, s pridržkom njegove sklenitve, v skladu s Sklepom Sveta 2011/247/EU [1].(5) Sporazum bi bilo treba odobriti –SPREJEL NASLEDNJI SKLEP:Člen 1Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) se odobri v imenu Unije.Besedilo Sporazuma je priloženo k temu sklepu.Člen 2Predsednik Sveta je pooblaščen, da imenuje osebo(-e), pooblaščeno(-e) za podajo uradnega obvestila v imenu Unije v skladu s Sporazumom [2].Člen 3Ta sklep začne veljati na dan sprejetja.V Luxembourgu, 27. oktobra 2011Za SvetPredsednikJ. Miller[1] UL L 104, 20.4.2011, str. 1.[2] Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.--------------------------------------------------Sporazumv obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski unijiA. Pismo UnijeSpoštovani,po pogajanjih v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe seznamov ugodnosti Republike Bolgarije in Romunije v okviru njunega pristopa k Evropski uniji mi je v čast predlagati naslednje:1. Evropska unija bo na svoj seznam za carinsko območje EU 27 vključila ugodnosti, ki so bile odobrene in se uporabljajo za EU 25, z naslednjimi spremembami:dodati 400 ton (masa trupov) k dodeljeni količini za Avstralijo v okviru tarifne kvote EU "meso, ovčje ali kozje, sveže, ohlajeno ali zamrznjeno", pri čemer se ohrani obstoječa kvota 0 %;oblikovati dodeljeno količino erga omnes v višini 200 ton (masa trupov) za Avstralijo v okviru tarifne kvote EU "meso, ovčje ali kozje, sveže, ohlajeno ali zamrznjeno", pri čemer se ohrani obstoječa kvota 0 %;prilagoditi tarifno kvoto EU "žive ovce, razen čistopasemskih plemenskih živali" s kvoto 10 % z odstranitvijo dodeljenih količin v višini 1010 ton (Romunija) in 4255 ton (Bolgarija);prilagoditi tarifno kvoto EU "meso, ovčje ali kozje, sveže, ohlajeno ali zamrznjeno" s kvoto 0 % z odstranitvijo dodeljenih količin v višini 75 ton (Romunija) in 1250 ton (Bolgarija).2. Evropska unija bo zagotovila, da bo celotna dodatna dodeljena količina v višini 400 ton za Avstralijo v okviru tarifne kvote EU "meso, ovčje ali kozje, sveže, ohlajeno ali zamrznjeno" na voljo v prvem letnem kvotnem obdobju, ki se uporablja na datum začetka veljavnosti tega sporazuma, in v vsakem naslednjem kvotnem obdobju.3. Avstralija sprejme pristop Evropske unije za izravnavanje tarifnih kvot, kot način za prilagajanje obveznosti iz GATT držav EU 25 ter obveznosti iz GATT Republike Bolgarije in Romunije po zadnji širitvi Evropske unije.4. Posvetovanja se lahko opravijo kadar koli in o vseh zadevah iz tega sporazuma na zahtevo katere koli od pogodbenic.Hvaležen bi vam bil, če bi potrdili, da se vaša vlada strinja z vsebino tega pisma. Če se strinja, bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Avstralijo.Evropska unija in Avstralija bosta druga drugo uradno obvestili o zaključku njunih notranjih postopkov za začetek veljavnosti tega sporazuma. Sporazum začne veljati 14 dni po datumu prejema zadnjega uradnega obvestila.Sprejmite izraze mojega globokega spoštovanja,Za Evropsko unijoB. Pismo AvstralijeSpoštovani,v čast mi je potrditi prejem vašega pisma z današnjim datumom, v katerem je zapisano:"Po pogajanjih v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe seznamov ugodnosti Republike Bolgarije in Romunije v okviru njunega pristopa k Evropski uniji mi je v čast predlagati naslednje:1. Evropska unija bo na svoj seznam za carinsko območje EU 27 vključila ugodnosti, ki so bile odobrene in se uporabljajo za EU 25, z naslednjimi spremembami:dodati 400 ton (masa trupov) k dodeljeni količini za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno, pri čemer se ohrani obstoječa kvota 0 %;oblikovati dodeljeno količino erga omnes v višini 200 ton (masa trupov) za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno, pri čemer se ohrani obstoječa kvota 0 %;prilagoditi tarifno kvoto EU ,žive ovce, razen čistopasemskih plemenskih živali s kvoto 10 % z odstranitvijo dodeljenih količin v višini 1010 ton (Romunija) in 4255 ton (Bolgarija);prilagoditi tarifno kvoto EU ,meso, ovčje ali kozje, sveže, ohlajeno ali zamrznjeno s kvoto 0 % z odstranitvijo dodeljenih količin v višini 75 ton (Romunija) in 1250 ton (Bolgarija).2. Evropska unija bo zagotovila, da bo celotna dodatna dodeljena količina v višini 400 ton za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno na voljo v prvem letnem kvotnem obdobju, ki se uporablja na datum začetka veljavnosti tega sporazuma, in v vsakem naslednjem kvotnem obdobju.3. Avstralija sprejme pristop Evropske unije za izravnavanje tarifnih kvot, kot način za prilagajanje obveznosti iz GATT držav EU 25 ter obveznosti iz GATT Republike Bolgarije in Romunije po zadnji širitvi Evropske unije.4. Posvetovanja se lahko opravijo kadar koli in o vseh zadevah iz tega sporazuma na zahtevo katere koli od pogodbenic.Hvaležen bi vam bil, če bi potrdili, da se vaša vlada strinja z vsebino tega pisma. Če se strinja, bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Avstralijo.Evropska unija in Avstralija bosta druga drugo uradno obvestili o zaključku njunih notranjih postopkov za začetek veljavnosti tega sporazuma. Sporazum začne veljati 14 dni po datumu prejema zadnjega uradnega obvestila."V čast mi je izraziti strinjanje moje vlade z zgornjim pismom.Sprejmite izraze mojega globokega spoštovanja,Za vlado Avstralije--------------------------------------------------


title: 2013/684/EU: Sklep Sveta z dne 19. novembra 2013 o imenovanju avstrijskega nadomestnega člana Odbora regij

text:
               27.11.2013

               SL

               Uradni list Evropske unije

               L 316/45

         SKLEP SVETA
   z dne 19. novembra 2013
   o imenovanju avstrijskega nadomestnega člana Odbora regij
   (2013/684/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga avstrijske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi konca mandata Gabriele BURGSTALLER se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se za nadomestno članico v Odbor regij imenuje:

               —

               Brigitta PALLAUF, Landtagspräsidentin Salzburger Landtag.

         Člen 2
   Ta sklep začne veljati na dan sprejetja.

      V Bruslju, 19. novembra 2013

            Za Svet

            Predsednik

         L. LINKEVIČIUS

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.


title: Sklep Evropskega parlamenta (EU) 2015/1704 z dne 29. aprila 2015 o zaključnem računu Skupnega podjetja SESAR za proračunsko leto 2013

text:
               30.9.2015

               SL

               Uradni list Evropske unije

               L 255/407

      SKLEP EVROPSKEGA PARLAMENTA (EU) 2015/1704
      z dne 29. aprila 2015
      o zaključnem računu Skupnega podjetja SESAR za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Skupnega podjetja SESAR za proračunsko leto 2013,

                  —

                  ob upoštevanju poročila Računskega sodišča o zaključnem računu Skupnega podjetja SESAR za proračunsko leto 2013 z odgovori skupnega podjetja (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice skupnemu podjetju glede izvrševanja proračuna za proračunsko leto 2013 (05306/2015 – C8-0049/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe Sveta (ES) št. 219/2007 z dne 27. februarja 2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) (5), zlasti člena 4b,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7),

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor ter mnenja Odbora za promet in turizem (A8-0110/2015),

         1.

            odobri zaključni račun Skupnega podjetja SESAR za proračunsko leto 2013;

         2.

            naroči svojemu predsedniku, naj ta sklep posreduje izvršnemu direktorju Skupnega podjetja SESAR, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 452, 16.12.2014, str. 58.

         (2)  UL C 452, 16.12.2014, str. 59.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 64, 2.3.2007, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: 2004/759/ES, Euratom: Sklep Sveta z dne 2. novembra 2004 o imenovanju člana Računskega sodišča

text:
               12.11.2004

               SL

               Uradni list Evropske unije

               L 336/40

      SKLEP SVETA

   z dne 2. novembra 2004
   o imenovanju člana Računskega sodišča
   (2004/759/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 247(1), (2) in (3) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 160b(3) Pogodbe,
   ob upoštevanju Akta o pristopu iz leta 2003 in zlasti člena 47 Akta,
   ob upoštevanju mnenja Evropskega parlamenta (1),
   ob upoštevanju naslednjega:

         SKLENIL:
   Člen 1
   G. Kikis KAZAMIAS je imenovan za člana Računskega sodišča za dobo šest let od dneva sprejetja tega sklepa.
   Člen 2
   Ta sklep začne veljati z dnem sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 2. novembra 2004

            Za Svet

            Predsednik

         B. R. BOT

      (1)  Mnenje z dne 28. oktobra 2004 (še ni objavljeno v Uradnem listu).

      (2)  UL L 187, 26.5.2004, str. 7.